Document ID: 31986R2317

*****
ΚΑΝΟΝΙΣΜΟΣ (ΕΟΚ) αριθ. 2317/86 ΤΟΥ ΣΥΜΒΟΥΛΙΟΥ
της 21ης Ιουλίου 1986
που τροποποιεί τον κανονισμό (ΕΟΚ) αριθ. 866/84 για τη θέσπιση ειδικών μέτρων όσον αφορά τον αποκλεισμό των γαλακτοκομικών προϊόντων από το καθεστώς τελειοποιήσεως προς επανεξαγωγή και από ορισμένες συνήθεις εργασίες
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1335/86 (2), και ιδίως το άρθρο 12 παράγραφος 2 και το άρθρο 18 παράγραφος 1,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 866/84 (3), όπως τροποποιήθηκε τελευταία από τον κανονισμό (ΕΟΚ) αριθ. 1342/86 (4), απέκλεισε τα γαλακτοκομικά προϊόντα από το καθεστώς της ενεργητικής τελειοποίησης για μία περίοδο πέντε ετών η οποία λήγει στο τέλος της γαλακτοκομικής περιόδου 1988/89·
ότι, μέχρι τις 12 Μαΐου 1986, διετηρείτο το πλεονέκτημα του καθεστώτος της ενεργητικής τελειοποίησης για τον ορό γάλακτος, προκειμένου να επιτραπεί η συνέχιση ορισμένων παραδοσιακών ρευμάτων συναλλαγών μεταξύ της Αυστρίας και της Ομοσπονδιακής Δημοκρατίας της Γερμανίας· ότι, ωστόσο, αναγνωρίζεται η αύξηση των διαθέσιμων ποσοτήτων πρώτων υλών κοινοτικής καταγωγής· ότι, προκειμένου να καταστούν δυνατές οι απαραίτητες προσαρμογές, θα πρέπει να επιτραπεί, για μία περιορισμένη χρονική περίοδο, το πλεονέκτημα του καθεστώτος της ενεργητικής τελειοποίησης για τον ορό γάλακτος που προορίζεται για την παρασκευή ορισμένων παράγωγων προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 1 του κανονισμού (ΕΟΚ) αριθ. 866/84, προστίθεται το ακόλουθο εδάφιο:
«Εντούτοις, η προσφυγή στο καθεστώς της ενεργητικής τελειοποίησης δεν αποκλείεται, μέχρι τις 31 Δεκεμβρίου 1986, όσον αφορά τον ορό γάλακτος που υπάγεται στη διάκριση 04.02 Α Ι του κοινού δασμολογίου και που μεταποιείται σε προϊόντα τα οποία υπάγονται στις διακρίσεις 04.02 Α Ι, 17.02 Α, 21.07 Δ ΙΙ α) 1 και 21.07 ΣΤ Ι, και σε γαλακταλβουμίνη η οποία υπάγεται στη διάκριση 35.02 Α.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 12 Ιουλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιουλίου 1986.

Labels: 3
17